अपने ही शहर के लोगों की नजर से गिरे कलमाडी  
कलमाडी के विरोधी धड़े के कांग्रेस कार्यकर्ताओं ने उनकी गिरफ्तारी और पार्टी से निलंबन की बात सामने आते ही कलमाडी की तस्वीर वाले पोस्टर पर कालिख पोतकर अपना विरोध दर्ज किया।
सुरेश कलमाडी के विरोधी धड़े के कांग्रेस कार्यकर्ताओं ने उनकी गिरफ्तारी और पार्टी से निलंबन की बात सामने आते ही कलमाडी की तस्वीर वाले पोस्टर पर कालिख पोतकर अपना विरोध दर्ज किया।  राष्ट्रमंडल खेलों में हुए कथित घोटाले के मद्देनजर सोमवार की रात कलमाडी के निलंबन के बाद पार्टी कार्यकर्ताओं ने कांग्रेस भवन में कलमाडी के कक्ष में तोड़फोड़ की। ऐसा जान पड़ा कि तीन बार पुणे से सांसद रहे कलमाडी अपने ही शहर में लोगों की नजरों में गिर गए। कलमाडी पिछले तीन दशकों में चार बार राज्य सभा के सदस्य चुने जा चुके हैं।  पुणे के प्रमुख कांग्रेस नेता एवं विधान परिषद के सदस्य मोहन जोशी ने कहा, शहर में कांग्रेस कार्यकर्ताओं की पार्टी से निलंबित किए गए भ्रष्ट व्यक्ति के प्रति यह स्वाभाविक प्रतिक्रिया है। पुणे से 2004 और 2009 में लोकसभा का टिकट पाने में नाकाम रहे जोशी, कलमाडी के चिर प्रतिद्धंदी माने जाते हैं। विपक्षी दलों में भाजपा, शिवसेना और मनसे ने भी कलमाडी के विरोध में प्रदर्शन किया। भाजपा पाषर्दों ने हाथों में कलमाडी विरोधी तख्तियां लिए कलमाडी के सांसद पद से इस्तीफे की मांग की।